KYK: Binnelanders vier 3 000 episodes! | Netwerk24
KYK: Binnelanders vier 3 000 episodes!
Deur Eugenie Gregan 10 Mei 2018 22:06
Die afgelope 13 jaar het die dokters en verpleegsters van die gewilde kykNet-sepie Binnelanders Suid-Afrikaanse huisgesinne vermaak.
Die sepie vier binnekort sy 3 000ste episode, ’n mylpaal wat met ’n prettige partytjie by Stark Studios in Randburg gevier is. En daar is boonop vanjaar al ’n geskenk vir kykers, word verklap: binnekort hou die Binnelanders weer troue.
Lea Vivier en Je-ani Swiegelaar.Foto: Verskaf
Binnelanders het in Oktober 2005 ’n weeklikse drama en in April 2006 ’n daaglikse sepie geword.
Die vervaardiger, skrywers en akteurs is dit eens dat die relevante storielyne hul tot by 3 000 episodes gebring het.
“Dit is ’n ongelooflik goeie daaglikse drama en daarom wil mense dit kyk. Dit is goeie gehalte, dit is nie sommer nonsens nie. Dit resoneer, dis relevant tot stories in ons gemeenskappe,” sê Karen Meiring, M-Net se direkteur van kykNET-kanale.
Elsjé Stark, uitvoerende hoofvervaardiger, sê deel van die sepie se sukses is omdat die span nooit op hul louere gerus het nie.
“Ons het elke uitdaging die hoof probeer bied, met die beste talent om ons en met passie. Ons het nooit iets oorgelaat aan toeval nie, aandag gegee aan die fynste besonderhede en nooit ons kykers se intelligensie onderskat nie.”
Clint Brink, Kim Cloete, Germandt Geldenhuys, Je-ani Swiegelaar, Nadia Valvekens, Reynardt Hugo, Hans Strydom. Foto: Verskaf
Nadia Valvekens, wat die karakter van Pippa Malherbe speel, speel op 1 Junie in haar laaste episode. Sy en Hans Strydom (At Koster) is die enigste twee van die huidige akteurs wat sedert die heel begin in die hospitaal se gange gesien is.
“Ek kan nie genoeg die skrywers se lof besing ten opsigte van wat hulle geskep het vir elke karakter nie en ek dink elke karakter praat met ’n spesifieke teikenmark. Hulle gebruik aktuele gebeure en gebeure wat mense sáám kan voel. Kykers kan hulself vereenselwig met die stories,” sê Valvekens.
Nadia Valvekens en Hans Strydom. Foto: Verskaf
Mitzi Booysen, die sepie se hoofskrywer, sê die span probeer elke jaar beter vaar.
“Die Afrikaanse gehoor is baie lojaal en ons probeer elke jaar kyk wat ons nuut kan doen, ons daag onsself uit.”
Stark het elke lid voor en agter die skerms gelukgewens met die mylpaal.
“Sonder hulle sou ons nooit hier gekom het nie. Dis absoluut ’n spanpoging.”
Binnelanders se 3 000 episode word op Woensdag 16 Mei op kykNET uitgesaai.
Hans Strydom (At Koster) wens #Binnelanders geluk met hul 3 000ste episode. @Netwerk24Berig pic.twitter.com/AmsNU815IM
— Eugenie Gregan (@greganeugenie) May 10, 2018
Hykie Berg (dr Conrad Bester) wens #Binnelanders geluk met hul 3 000ste episode. @Netwerk24Berig pic.twitter.com/BLH7UH18Xq
Cindy Swanepoel (dr Annelize Roux) wens #Binnelanders geluk met hul 3 000ste episode. @Netwerk24Berig pic.twitter.com/Z1gEqPOfUG
Brümilda van Rensburg (Jana du Preez) wens #Binnelanders geluk met hul 3 000ste episode. @Netwerk24Berig pic.twitter.com/DcKK97j5kN
Je-ani Swiegelaar (Naomi Ferreira) wens #Binnelanders geluk met hul 3 000ste episode. @Netwerk24Berig pic.twitter.com/6l1C5YdUUI
Meer oor: Nadia Valvekens | Binnelanders